|  |  |  |
| --- | --- | --- |
|  |  |  |
| Se mottakerliste |  |  |
|   |

Nasjonalgalleriet, Universitetsgaten 13, gnr. 209, bnr. 394, Oslo kommune - Forskrift om fredning med hjemmel i lov om kulturminner § 22a

Vi viser til høring av forslag til forskrift om fredning av Nasjonalgalleriet, Universitetsgaten 13 i brev av 9.6.2011.

Fredningsforslaget ble sendt ut på høring til Nasjonalmuseet for kunst, arkitektur og design, Fornyings- og administrasjonsdepartementet, Statsbygg og Kulturdepartementet, samt i kopi til Oslo kommune, Byantikvaren og Miljøverndepartementets kulturminneavdeling. Det kom inn elleve uttalelser til fredningsforslaget innen høringsfristen.

Riksantikvaren ønsker innledningsvis å kommentere vesentlige, prinsipielle innspill som har kommet inn i høringsrunden til fredningsforslaget. Riksantikvaren mener at den videre bruken av Nasjonalgalleriet vil ivaretas gjennom fredningsbestemmelsene i forskriften og gjennom dispensasjoner for eventuelle tiltak. Forskriftens bestemmelser åpner for fleksibilitet relatert til bruk og tilpasning, dette for eksempel i forhold til bedret tilgjengelighet og oppgradering av tekniske forhold, ventilasjon etc. Slike utfordringer løses ved samarbeid mellom antikvariske myndigheter og tiltakshaver, og Riksantikvaren ønsker en god dialog om bruk og utvikling av Nasjonalgalleriet. Det er viktig at kulturminnemyndigheten kontaktes tidlig i prosessen ved planlegging av tiltak.

Etter høring utsendt 9.6.2011 er det blitt gjort enkelte endringer i forskriftens kap. 3. Dette medfører ikke endringer i innhold, men er formelle og språklige endringer gjort for å sikre sammenhengen mellom forskriftens kap. 1 og 3.

Fredning ved forskrift skjer med hjemmel i lov om kulturminner 9. juni 1978 nr. 50 (kulturminneloven) § 22 a, jf. lov om behandlingsmåten i forvaltningssaker (forvaltningsloven) 10. februar 1967 kap. VII og forskrift 9. februar 1979 nr. 8785 om faglig ansvarsfordeling mv. etter kulturminneloven (ansvarsforskriften) § 12 nr. 1. Det er Riksantikvaren som gir forskriften.

**SKE-forskriften**

Fredningen av statlig eiendom skjer ved én felles forskrift: Forskrift om fredning av statens kulturhistoriske eiendommer (SKE-forskriften).

Forskrift nr. 1088 om fredning av statens kulturhistoriske eiendommer kapittel 1 – generelle bestemmelser ble vedtatt av Riksantikvaren 9. november 2011. SKE-forskriften kapittel 1 inneholder bestemmelser som gjelder Nasjonalgalleriet som nå fredes i kapittel 3.

Vedlagt i dette brev er

* Kapittel 1 – generelle bestemmelser
* Kapittel 3 – fredning av gnr.209, bnr. 394 - Nasjonalgalleriet.

**Fredningens omfang, formål og bestemmelser**

Fredningen av Nasjonalgalleriet, Universitetsgaten 13, gnr. 209 bnr. 394, Oslo kommune omfatter følgende objekt:

 -Nasjonalgalleriet, hovedbygningen, GAB-nr. 80491298 (Askeladden-id 132953-1)

 -Forhagen mot Universitetsgaten (Askeladden-id 132953-2)

Fredningens omfang, formålet med fredningen samt fredningsbestemmelser er nærmere beskrevet i den vedlagte forskriften.

**Kort karakteristikk av kulturminnet**

Nasjonalgalleriet ligger i Oslo sentrum og har hovedfasade og adkomst fra Universitetsgaten. Bygningens opprinnelige del er tegnet av Heinrich Ernst Schirmer og Adolf Schirmer, og denne midtre delen ble oppført i 1880-1881. Sydfløyen stod ferdigstilt i 1907, og nordfløyen ble oppført i 1924, disse tegnet av arkitekt Ingvar Hjorth men etter forelegg av Adolf Schirmer.

Bygningen er oppført i teglstein, og med forblending i granitt på sokkelen. I første og andre etasje har vinduene en bue i overkant- og et felt i underkant i sandstein. Bygningen er fundamentert på en gråsteinsmur, og pilarene er ført ned til fjell. Taktekkingen av bygget er utført med metallplater/kobbertekking.

Den midtre delen som utgjør den eldste delen av bygningen, inneholder trapperom og utstillingsrom i lengderetning i to etasjer.

Sydfløyen, som ble oppført i 1906, er oppført med den samme materialbruken som det eldre midtpartiet. Denne delen har ildfaste bjelkelag, og er som midtbygningen fundamentert med pilarer til fast fjell. Over dette er det i tillegg støpt en betongsåle med 0,7 m tykkelse, i denne er innstøpt jernbjelker. Over dette er en 1,3 meter tykk betongsåle til 15 cm under terreng.

Sydfløyen hadde i utgangspunktet to utstillingssaler lagt i retning nord-syd, og en noe mindre sal i kortenden mot syd mellom de to salene. Sentralt i bygningen var et gårdsrom, men dette er blitt bygget igjen. Salen lengst mot syd, og deler av salen mot øst brukes i dag til kontorer.

Fløyen mot nord stod klar i 1924, og er også bygget i samme materialer som midtdelen. Yttermurene har man oppført i 2,5 stens mur, innerveggen i to stens mur. Opprinnelig hadde planens første etasje et bibliotek mot vest og en utstillingssal i midten av bygningen. I etasjen over er planen den samme, men alle rom er for utstilling. I dag er salene delt i mindre enheter, noen av dem også brukt som kontorer. I syd- og nordfløyen er også lagt trapper i hvert av hjørnene mot vest.

Loftet har den samme planløsningen som de andre etasjene, men i det indre er mye plass brukt til overlys for salene i tredje etasje.

Nasjonalgalleriet ligger med vestfasaden mot Tullinløkka. Tullinløkka strakte seg opprinnelig fra Universitetsgaten over Frederiksgate og til Nordraaks plass. Mellom 1876 og 1924 ble både Norges Geografiske Oppmåling, Universitetets gamle kjemibygning, Historisk museum og deretter Skulpturmuseet, som ble til Nasjonalgalleriet, oppført.

Bygningen åpnet i 1881, da som Kristiania Skulpturmuseum. Nasjonalgalleriet ble leietaker i bygningens andre etasje i 1882. I 1885 ble Skulpturmuseet overdratt til kommunen, som overdro det videre til staten i 1903, og Nasjonalgalleriet og Skulpturmuseet ble da slått sammen.

**Vurdering av kulturminnet. Begrunnelse for fredningen**

Nasjonalgalleriet har som det ledende kunstmuseum i Norge lenge spilt en sentral rolle i formidlingen av norsk og internasjonal kunst. Bygningen er av den grunn et viktig kulturminne.

I tillegg er Nasjonalgalleriet preget av betydelige arkitektoniske kvaliteter som gjør dette til et kulturminne av nasjonal verdi. Både far og sønn Schirmer har her skapt et viktig bidrag i norsk nyrenessanse. Byggets etappevise utbygging med en sjelden nøyaktig kopiering av materialbruk og form er også et viktig dokument over en sterk vilje til å opprettholde en opprinnelig ide. Bygningen er gjennomarbeidet med tidstypiske detaljer.

Kulturhistorisk sett viser anlegget hvor viktig det var for Norge i denne historisk viktige perioden å skape et monumentalt bygg til vår fremste maleri- og skulptursamling. Sammen med Historisk museum og Nationaltheatret er Nasjonalgalleriet sentrale elementer i utviklingen av Christianias rolle som kulturelt sentrum i en selvstendig stat, og plasseringen langs de viktige tverraksene til Karl Johan understreker bygningens betydning. I museets umiddelbare nærhet var allerede de viktigste statlige institusjonene med Slottet, Universitetet og Stortinget etablert. Riksantikvaren ser derfor Nasjonalgalleriets verdi som kulturminne ikke bare isolert, men i sammenheng med alle de viktigste kulturminnene i området.

**Bakgrunn for fredningen**

Nasjonalgalleriet er et av våre nasjonalmonumenter. Det var for nytt til å komme med på listen fra 1933 over statens bevaringsverdige bygninger eldre enn 100 år. I dag er det imidlertid naturlig å frede bygningen i kraft av arkitektoniske kvaliteter og kulturhistorisk verdi. Nasjonalgalleriet har vært medtatt i Landsverneplan for Kultur- og kirkedepartementet.

Det er gitt anledning til å frede bygninger i statlig eie etter forskrift. En forskriftsfredning gir fredningsobjektet lik status som kulturminner fredet ved enkeltvedtak. Riksantikvaren finner det hensiktsmessig å formalisere vernet av statens verneverdige anlegg gjennom fredning ved forskrift.

**Eiendomsforhold. Reguleringsmessig status**

Bygningen eies av staten ved Statsbygg og disponeres av Nasjonalmuseet for kunst, arkitektur og design.

Eiendommen er regulert til offentlig formål, jf. S-2255 28. juli 1977, samt tillegg av 1. oktober 1987, S 2937.

**Redegjørelse for saksgang og innkomne merknader**

Denne fredningssaken følger forvaltningslovens krav til utredning og forhåndsvarsling for utferdigelse av forskrift, jf. Forvaltningsloven § 37.

Parallelt med fredningssaken har det pågått istandsettingsarbeider ved Nasjonalgalleriet. Det har vært dialog og prosess mellom Statsbygg, Nasjonalmuseet og Riksantikvaren i hele denne perioden.

Forskrift om fredning, høring, ble i brev av 8.9.2011 sendt til Statsbygg, Nasjonalmuseet for kunst, arkitektur og design, Fornyings- og administrasjonsdepartementet og Kulturdepartementet med kopi til Oslo kommune v/Byantikvaren samt Miljøverndepartementets kulturminneavdeling.

Til høringen kom det inn elleve kommentarer. Riksantikvaren vil her kommentere de konkrete innspillene til fredningssaken.

Statsbygg stiller i brev av 27.7.2011 spørsmål ved hvorvidt hagens innhold er berettiget fredning og ber om en mer konkret redegjørelse for dette.

Riksantikvarens kommentar: Forhagen er en naturlig og vesentlig del av anlegget og er med på å framheve dets karakter. Forhagen fungerer som en ramme om arkitekturen, og understreker den solitære monumentalbygningen med en plass i forkant. Riksantikvaren vil også påpeke at det i dag er større fokus på å ivareta «grønne» kulturminner enn tidligere.

Statsbygg ber i samme brev om at fredningsbestemmelsene må ta høyde for Jensen & Skodvins mulighetsstudie av videre bruk av Nasjonalgalleriet og Tullinløkka. Statsbygg ber også om at fredningen formuleres og forstås slik at den ikke hindrer tiltak for å sikre bygningens bruk, og nevner da særlig arealer for støttefunksjoner som trolig vil kreve en kobling til Nasjonalgalleriet.

Riksantikvarens kommentar: Riksantikvaren vil på generelt grunnlag påpeke at fredningen ikke skal hindre støttefunksjoner som kan sikre ny bruk. Den videre forvaltning skal skje i henhold til dette, og skal ivareta Statsbyggs anliggende. Man må søke forvaltningsmyndighetene for tiltak som krever dispensasjon, jf. forskriften §§ 1-4 og 1-7.

Videre ønsker Statsbygg at Riksantikvaren revurderer forslag om fredning av 3. etasje da det her trengs store tiltak for å endre utfordringer med inneklima og tilgjengelighet. Statsbygg foreslår videre at fredningen kun omfatter hovedstrukturen i 3. etasje.

Riksantikvarens kommentar: Det er viktig å bevare hovedstrukturen. Det vil imidlertid legges vekt på tilpasning av tekniske rom etc., og den videre forvaltning skal legge til rette for teknisk oppgradering av bygningen, jf. forskriften § 3-3 b.

Statsbygg ber avslutningsvis om at det åpnes for å fjerne de ikke-bærende veggene som deler inn galleriene i nord- og sørfløyene i bygningen.

Riksantikvarens kommentar: Disse veggene er en del av etasjens hovedstruktur og er også med i de opprinnelige planene av bygningen.

Oslo kommune ved Plan- og bygningsetaten stiller i brev av 9.8.2011 også spørsmål ved forhagen og påpeker en manglende beskrivelse av denne. Riksantikvaren viser her til svar på Statsbyggs kommentar av samme art til forhagen.

I samme brev trekker etaten fram at de ikke anser det som riktig å vedta fredning av interiøret utover inngang- og trappehallen før det er klarere hva bygningen vil benyttes til fremover.

Riksantikvarens kommentar: Hovedstruktur og interiør er en viktig del av bygningen, både i forhold til arkitektur og funksjon, og bør sikres uansett fremtidig bruk.

Nasjonalmuseet for kunst, arkitektur og design kommenterer i brev av 8.8.2011 at om man fortsatt skal kunne bruke bygningen til museum vil man måtte foreta bygningsmessige endringer, eks. mottak for kunst- og varetransport.

Riksantikvarens kommentar: Dette må behandles som en eventuell dispensasjonssak når konkret behov foreligger og må ses i forhold til fredningens formål. Riksantikvaren påpeker imidlertid at det skal legges til rette for både nåværende og fremtidig bruk av bygningen.

Nasjonalmuseet kommenterer videre at om man fortsatt skal kunne bruke bygningen til utstillingsformål, vil driften bli tungvint om man må be om godkjenning fra Riksantikvaren for å male utstillingsveggene.

Riksantikvarens kommentar: Overflatene i utstillingsrommene er ikke å anse som del av fredningens formål, og overflatebehandling av disse veggene kan utføres uten dispensasjon, fj. forskriften § 3-3 a.

Nasjonalmuseet mener det bør åpnes for at flere av kabinettene kan slås sammen, dette på grunnlag av at disse oppleves som små.

Riksantikvarens kommentar: Et slikt tiltak må vurderes som dispensasjonssak når behov foreligger og ses i forhold til fredningens formål og museumsbruken.

ICOMOS skriver i brev av 30.6.2011 at det er viktig at det kommer fram at formålet med fredningen og særbestemmelsene skal sikre de opprinnelige strukturene som planløsninger og eventuelt skjulte flater av hensyn til eventuelle fremtidige tilbakeføringer.

Riksantikvarens kommentar: Bestemmelsene i forskriften og betingelsene for dispensasjon vil sikre disse hensynene.

ICOMOS anbefaler videre at det gjøres en vurdering av Tullinløkka som reguleringssak med hensynssone etter plan- og bygningsloven mellom Historisk museum og Nasjonalgalleriet.

Riksantikvarens kommentar: En reguleringssak vil være kommunens og ikke Riksantikvarens ansvarsområde. Med bakgrunn i status for Nasjonalgalleriet og Historisk museum vil Riksantikvaren være involvert i tiltak på Tullinløkka.

Fortidsminneforeningen skriver i brev av 29.7.2011 at man bør kunne frede deler av både interiør og inventar, og påpeker at fredningen bør utvides til å omfatte Munch-salens tilhørende malerier uten at nøyaktig utvalg og plassering fryses.

Riksantikvarens kommentar: Nasjonalgalleriet er oppført som utstillingslokale. Riksantikvaren kan ikke frede selve utstillingene. Et utstillingslokale har en foranderlig karakter, og utstillingene skal ikke fryses til bestemte rom. En kunstfaglig vurdering bør legges til de som har ansvar for den helhetlige utstillingsvirksomheten i bygget.

Videre trekker Fortidsminneforeningen fram at de eksteriørgrep som må gjøres for å oppnå «nødvendig teknisk modernisering» bør skje på bygningens vestfasade mot Tullinløkka, og at hovedfasaden bør få samme beskyttelse som de deler av interiøret som har fått det sterkeste vernet.

Riksantikvarens kommentar: Bestemmelsene som er utformet i forskriften er tilstrekkelige for å håndtere eventuelle framtidige endringer ved bygningen. Riksantikvaren påpeker også at bygningens eksteriør vil omfattes av fredningen.

Avslutningsvis kommenterer Fortidsminneforeningen setningen «Fredningen skal særlig legge til rette for videre utstillingsformål i bygningen, men er imidlertid ikke til hinder for annen bruk av bygningen (…)» Fortidsminneforeningen mener denne siste delsetningen bør strykes, slik at det ikke sås tvil om hvilken bruk som vil være den mest gunstige for bygningen. Fortidsminneforeningen påpeker videre at en annen bruk av bygningen vil tilsløre den historiefortelling man ønsker å ivareta med fredningen.

Riksantikvarens kommentar: Riksantikvaren ønsker- og vil sikre bygningen, men har ikke anledning til å frede bygningens funksjon.

**Forhold knyttet til naturmangfoldloven**

Prinisppene i lov om forvaltning av naturens mangfold, Lov 19. juni 2009 nr. 100 naturmangfoldloven §§ 8-12 skal legges til grunn ved offentlig myndighetsutøvelse som berører naturmangfoldet.

I henhold til kravene i naturmangfoldloven § 7 har Riksantikvaren gjort søk i Artsdatabankens Artskart og Naturbasen til Direktoratet for Naturforvaltning for å fremskaffe nødvendig kunnskap for beslutningsgrunnlaget. Det er ikke oppført registreringer knyttet til naturmangfold på eiendommen.

Riksantikvarens forskrift er således i tråd med naturmangfoldloven § 7.

Forskriften er fastsatt av Riksantikvaren 5.januar 2012 og følger vedlagt. Forskriften vil bli kunngjort i Norsk Lovtidend avd. II. Ved salg av byggverk ut av statlig eie skal henvisning til forskriften og dato for kunngjøring tinglyses som heftelse på eiendommen.

Vennlig hilsen

Jørn Holme

 Unni Grønn

 avdelingsdirektør

Vedlegg:

Kopi til: Fortidsminneforeningen, Dronningens gate 11, 0152 OSLO/ Jugendstilsenteret, Apotekergata 16, 6004 ÅLESUND/ Oslo kommune - Byantikvaren, Postboks 2094 Grünerløkka, 0505 Oslo/ Oslo kommune - Plan- og bygningsetaten, Boks 364 Sentrum, 0102 OSLO/ ICOMOS Norge, Postboks 8196 Dep, 0034 OSLO/ Dag Solhjell, Syd-Fossum 55, 1359 EIKSMARKA/ Miljøverndepartementet - Kulturminneavdelingen, Postboks 8013 Dep, 0030 OSLO

|  |  |  |  |
| --- | --- | --- | --- |
| Mottaker | Kontaktperson | Adresse | Post |
| Fornyings- og administrasjonsdepartementet |   | Pb 8004 Dep | 0030 OSLO |
| Kulturdepartementet |   | Postboks 8030 Dep | 0030 OSLO |
| Nasjonalmuseet for kunst, arkitektur og design |   | Postboks 7014 St. Olavs plass | 0130 OSLO |
| Statsbygg |   | P.b. 8106 Dep | 0032 OSLO |